Baiblo Mi Sanehi Mawu Wo Paradeiso He Si - Yehowa Odasefoli Internet Nítsumi He\nFONI nɛ ɔ ji paradeiso he foni nɛ́ eko ɔ, Yehowa je kɛ tsɔɔ e gbalɔ Yesaya. Yesaya hi si ngɛ gbalɔ Yona gbenɔ se.\nParadeiso sisi ji “abɔɔ.” Anɛ e kai mo nɔ́ ko nɛ wa kase he ní kɛ sɛ hlami momo ngɛ womi nɛ ɔ mi lo? E ngɛ kaa abɔɔ nɛ ngɛ fɛu ɔ nɛ Yehowa pee ngɔ ha Adam kɛ Hawa a, aloo pi ja? Se anɛ zugba a tsuo ma nyɛ ma plɛ paradeiso niinɛ lo?\nYehowa de e gbalɔ Yesaya kaa e ngma paradeiso ehe nɛ maa ba ha E webi ɔ he sane. E de ke: ‘Ogbetee kɛ jijɔ maa hi si ngɛ he kake ngɛ tue mi jɔmi mi. Nɛ na bi kɛ jata bi ma bla kɛ ye ní, nɛ jokuɛ bɔbɔyoo maa hyɛ a nɔ. Ke bimwɔyo ya fiɛ ngɛ sinɔ duɔtsɛ kasa nya po e be lɛ nɔ́ ko pee.’\nEko ɔ, nihi fuu ma de ke: ‘Enɛ ɔ be nyɛe maa ba mi kɔkɔɔkɔ. Haomi ngɛ zugba a nɔ, nɛ e maa ya nɔ ja daa.’ Se mo susu he nɛ o hyɛ: Kɛ si himi he nɛ Yehowa ha Adam kɛ Hawa ngɛ kɛɛ?\nMawu ngɔ Adam kɛ Hawa kɛ wo paradeiso mi. Yehowa tue nɛ a gbo ɔ heje nɛ a je mɛ kɛ je a si himi he nɛ ngɛ fɛu ɔ nɛ, nɛ a bwɔ nɛ a gbo. Se Mawu wo si kaa e maa ngɔ níhi nɛ je Adam kɛ Hawa dɛ ɔ tsuo kɛ ha nihi nɛ suɔ lɛ ɔ.\nHaomi aloo nɔ́ nami ko be paradeiso nɛ maa ba hwɔɔ se ɔ mi hie. Tue mi jɔmi maa hi si. Adesahi tsuo ma ná nɔmlɔtso mi he wami kɛ bua jɔmi. E maa hi kaa bɔnɛ Mawu suɔ kaa e hi ngɛ sisije ɔ pɛpɛɛpɛ. Se pee se ɔ, wa maa kase bɔnɛ Mawu maa pee enɛ ɔ ha a he ní.\nYesaya 11:6-9; Kpojemi 21:3, 4.\nMɛnɔ ji Yesaya, nɛ mɛni be mi e hi si? Mɛni Yehowa je kɛ tsɔɔ lɛ?\nMɛni ji “paradeiso” sisi, nɛ mɛni e kaiɔ mo?\nMɛni Yehowa de Yesaya kaa e ngma ngɛ paradeiso ehe nɛ maa ba hwɔɔ se ɔ he?\nMɛni heje Adam kɛ Hawa si himi he nɛ ngɛ fɛu ɔ je a dɛ?\nMɛni siwo Yehowa kɛ ha nihi nɛ suɔ lɛ?\nKane Yesaya 11:6-9.\nKɛ Mawu Munyu ɔ tsɔɔ tue mi jɔmi nɛ maa hi lohwehi kɛ adesahi a kpɛti ngɛ je ehe ɔ mi nya kɛɛ? (La 148:10, 13; Yes. 65:25; Ezek. 34:25)\nKɛ ji bɔnɛ Yesaya munyu ɔ ngɛ mi bae ngɛ Yehowa webi a kpɛti mwɔnɛ ɔ kɛɛ? (Rom. 12:2; Efe. 4:23, 24)\nMɛnɔ sa yi jemi ngɛ tsakemihi nɛ́ nihi ngɛ pee ngɛ suhi nɛ a hɛɛ ɔmɛ a he mwɔnɛ ɔ, kɛ nɔ́ nɛ maa ba ngɛ je ehe ɔ mi ɔ he? (Yes. 48:17, 18; Gal. 5:22, 23; Fil. 4:7)\nKane Kpojemi 21:3, 4.\nMɛni blɔ nɔ Ngmami ɔ tsɔɔ ngɛ kaa Mawu si himi ngɛ adesahi a kpɛti ngɛ zugba a nɔ ji okadi peemi mi nɔ́ ko, se pi helo nya si himi? (3 Mose 26:11, 12; 2 Kron. 6:18; Yes. 66:1; Kpoj. 21:2, 3, 22-24)\nMɛni ya fomi kɛ nɔ́ nami nɛ be si hie hu ɔ? (Luka 8:49-52; Rom. 8:21, 22; Kpoj. 21:4)